Ríkissáttasemjari leggur fram miðlunartillögu í ISAL deilunni Ríkissáttasemjari lagði í dag fram miðlunartillögu í kjaradeilu verkalýðsfélaga í álverinu í Straumsvík og ISAL . Hann telur ljóst að frekari sáttaumleitanir muni ekki bera árangur . Því hefur sáttasemjari lagt fram tillögu til lausnar málsins . Kjarasamningur aðila rann út þann 31. desember 2014 . Síðan deilunni var vísað til ríkissáttasemjara , 15. apríl 2015 , hafa verið haldnir 39 sáttafundir . Tvisvar sinnum hefur allsherjarverkfall verið boðað en hætt var við þau í bæði skiptin . Þá var um tíma yfirvinnubann í gildi og yfirstandandi er ótímabundin vinnustöðvun á útflutningi á áli . „ Ljóst er að kjaradeilan hefur nú þegar valdið fyrirtækinu sem og starfsmönnum þess miklu tjóni og því brýnt að leitað sé allra leiða til lausnar henni . Því leggur ríkissáttasemjari tillöguna fram í samræmi við skyldur sínar til að miðla málum , “ segir í tilkynningu frá ríkissáttasemjara . Tillaga sáttasemjara verður lögð fyrir félagsmenn verkalýðsfélaganna og fyrirtækið til atkvæðagreiðslu . Henni á að ljúka klukkan 16:00 þann 11. apríl . Í tilkynningunni segir að verði tillagan samþykkt lýsa deiluaðilar því yfir að ágreiningi verði lokið . Yfirstandandi vinnustöðvun verður frestað þar til atkvæðagreiðslunni verðu lokið . Þá skuldbindur fyrirtækið sig til að draga málshöfðun vegna lögbanna til baka , verði tillagan samþykkt . Um er að ræða verkalýðsfélögin Hlíf , VM Félag vélstjóra og málmtæknimanna , Rafiðnaðarsamband Íslands vegna Félags íslenskra rafvirkja og Félags rafeindavirkja , FIT Félag iðn - og tæknigreina , VR og MATVÍS . Hins vegar eru Samtök atvinnulífsins fyrir hönd RioTintoAlcan , eða ISAL . „ Samkomulag hefur náðst á milli samningsaðila um öll meginatriði samningsins að undanskildu því hversu langt heimildir til verktöku á svæðinu skuli ná , en miðlun sáttasemjara nær m.a. til þess ágreinings . Í samræmi við lög um stéttarfélög og vinnudeilur verður tillagan efnislega ekki kynnt öðrum en starfsmönnum og fyrirtækinu , fyrr en hún hefur verið samþykkt . “